Vyf naby Pietermaritzburg doodgeskietArgieffoto: Kent Williamson Vyf verdagtes is doodgeskiet en ŉ polisiebeampte gewond tydens ŉ skietery Woensdag in die vroeë oggendure in KwaZulu-Natal. Lt. Kol. Thulani Zwane, woordvoerder van die polisie, het gesê die polisie het omstreeks 02:30 reageer op inligting wat hulle ontvang het oor ŉ silwer Mercedes met vyf insittendes, wat glo betrokke was by die pleeg van ŉ misdaad in die Hilton-omgewing. “Die beamptes het die voertuig op Dennis Shepstone-rylaan gewaar toe hulle op die polisie losgebrand het. Die polisie het die voertuig agterna gesit. Die voertuig het in Knoll-rylaan in Hilton ingedraai terwyl die mans deurentyd op die polisie geskiet het,” het Zwane gesê. ŉ Polisiebeampte is in die gesig geskiet. “Hy is na ŉ hospitaal geneem en is tans in ŉ stabiele toestand,” het Zwane verduidelik. Al vyf verdagtes is doodgeskiet. Werner Vermaak, woordvoerder van ER24, het gesê paramedici het vyf mans in ŉ veld langs die pad gevind. “Die mans het geen teken van lewe getoon nie en is op die toneel dood verklaar,” het Vermaak gesê. Vyf ongelisensieerde vuurwapens en ander toerusting om by huise in te breek is in die verdagtes se besit gevind. “Van die aanvanklike berigte dui daarop dat die Mercedes in Augustus verlede jaar in die Newlands-area gekaap is,” het Zwane gesê. Die polisie se voertuie is ook beskadig tydens die voorval. ŉ Saak van poging tot moord en geregtelike doodsondersoeke is geopen. “Die onafhanklike polisieondersoek-direktoraat (Opod) was op die toneel en sal die ondersoek oorneem,” het Zwane gesê.